Børnehavens leg skal byttes ud med skolebænkens læring. Det er en stor dag for de nye elever i 0. klasse, men første skoledag er mindst lige så stor en dag for forældrene. - Det er vores lille bitte pige, der lige pludselig bliver meget meget stor. Lidt skræmmende, siger Tanja Bach Nørgaard, hvis datter i dag begyndte i 0.b. På Aars Skole begyndte første skoledag med en velkomst til de nye elever og deres forældre. Efter det skulle forældre og børn tage afsked - hvilket de fleste steder var hårdest for forældrene. - Hun fældede ikke en tåre, og jeg stod og kæmpede med at holde det tilbage, siger Tanja Bach Nørgaard. På Aars Skole i Himmerland var der 53 børn, der havde første skoledag. Der gav mange bekymringer for de forældre, der nu har børn i skolealderen. For det store spørgsmål er, er poderne klar til det store skridt hen til skolebænken? - Det er skræmmende, for i dag er starten på så mange sociale relationer - har vi nu givet hende nok, lært hende nok og kunne vi have gjort noget mere? Altså - har vi givet hende den ballast, som hun skal have for at kunne klare det her, spørger Tanja Bach Nørgaard. Det blev dog hurtig tydeligt, at Tanjas datter ikke delte de samme bekymringer. - Jeg glæder mig til mine forældre går, så jeg kan lege med Sofia, siger Tanja Bach Nørgaard fra 0.b. Datterens glæde ved det store skridt gav også hurtigt mor et smil på læben. - Jeg er skide stolt - for hun kører jo bare derudad, siger den stolte mor.

Opsummering:
Første skoledag er en stor dag for alle. På Aars Skole var det hårdt for mange forældre at sende deres børn afsted med skoletasken på ryggen.